Ane Halsboe-Jørgensen (S), 2025-12-04:
Mange tak for det, formand.
Jeg er faktisk enig i, at det her er en af de vigtigste debatter, vi som Folketing kan tage lige nu, nemlig hvordan mennesker på tværs af landet, på tværs af sociale skel, uanset om du er ung eller gammel, børnefamilie eller enlig, har råd til dagen og vejen lige nu.
Det er vist kun folk, der har boet under en sten, og som ikke har været nede at handle for nylig, for hvem det ikke er gået op for, at de her prisstigninger har været massive, og selv om stigningerne er aftaget, er de høje priser der jo stadig væk, især på nogle fødevarer.
Det er kort sagt blevet dyrt at handle ind, og derfor er der også mange danskere, for hvem økonomien er blevet stram.
Den her voldsomme stigning i fødevarepriser vil jo altid ramme dem, der i forvejen har mindst, for hvis du har fin luft i økonomien og har en fin indkomst, så har du også en større buffer til, når priserne stiger, men dem, der i forvejen har et lille husholdningsbudget, for hvem det i forvejen er presset at få enderne til at mødes, vil prisstigninger som det her ramme hårdere og give en større knude i maven og bekymring over, hvad man f.eks. gør med børnenes madpakker sidst på måneden.
Derfor er jeg også meget, meget glad for, at vi med finansloven for næste år afskaffer en række punktafgifter, sænker elafgiften til EU's minimumssats og gør det billigere at have børn i daginstitutioner.
For én ting er, hvad den der pakke smør koster, en anden ting er, hvor meget man har nede i pungen, når man skal op at betale for den.
Man kan godt gøre det ene, altså det, Enhedslistens ordfører siger her, nemlig fjerne f.eks. moms på fødevarer og gøre det billigere ad den vej, man kan også sikre, at der er flere penge at betale med, altså det, vi normalt kender som købekraft.
Det er det, vi gør med personskattereformen, med de generelle lønstigninger, og det er jeg rigtig glad for, for det er noget af det, danskerne kommer til at kunne mærke allerallerhurtigst.
Det har ikke ramt endnu.
Det er, når vi kommer på den anden side af nytår, at en arbejderfamilie med to børn i gennemsnit vil få over 30.000 kr. ekstra til sig selv, når man lægger det hele sammen, og en enlig pensionist, som modtager fuld ældrecheck, vil få ca. 12.000 kr. ekstra.
Det er helt selvsagt beløb, det kan mærkes, især i en tid, hvor ting er dyre.
Vi kigger også på, om der er andre muligheder for at imødegå de stigende fødevarepriser.
Derfor er det også en velkommen diskussion at se på, om vi kan gøre noget med momsen som en del af løsningen på det her.
Regeringen har sat et arbejde i gang – det sidder jeg selv med i – der skal gøre det muligt at differentiere momsen, hvis der politisk er et ønske om det og finansiering til det.
Men jeg må også sige, at jo mere jeg sidder og kigger ned i det arbejde, jo mere er jeg også overbevist om, at den diskussion i hvert fald ikke kan stå alene, fordi der jo er noget, der er nødt til at gælde med et kortere aftræk, hvis det reelt skal være et svar for de mennesker, vi taler om, for det er lige nu, det er dyrt.
Konkurrence- og Forbrugerstyrelsen er på opgaven og har også skærpet prisovervågningen på bl.a. fødevarer udløst af de her voldsomme prisstigninger.
Jeg er selv blandt dem, for hvem overnormale profitter virker provokerende, især hvis det sætter sig i, at der er mennesker med få penge mellem hænderne, der skal betale prisen, og derfor ser jeg også frem til, hvad der kommer fra Erhvervsministeriet i forhold til konkurrencen på fødevareområdet.
Jeg vil godt slutte af med at kvittere for, at Enhedslisten anviser finansiering.
Det er ikke alle, så langtfra, beslutningsforslag, der gør det, når vi står her i salen.
Det vil jo være op til en reel debat her, om der kan findes flertal bag det finansieringsforslag, der er, men om ikke andet vil jeg i hvert fald kvittere for, at man har gjort sig ulejligheden.
Afslutningsvis vil jeg bare understrege, at det er en prioritet for regeringen, at danskerne oplever tryghed om deres private økonomi, og at de vil opleve at have bedre råd til ting, når vi kommer ind i 2026, men på baggrund af de øvrige ting kommer regeringen ikke til at støtte det konkrete beslutningsforslag.